REGULAMENTUL DE PUNERE ÎN APLICARE (UE) NR. 1050/2011 AL COMISIEI

din 20 octombrie 2011

de înregistrare a unei denumiri în Registrul denumirilor de origine protejate și al indicațiilor geografice protejate [Darjeeling (IGP)]

COMISIA EUROPEANĂ,

având în vedere Tratatul privind funcționarea Uniunii Europene,

având în vedere Regulamentul (CE) nr. 510/2006 al Consiliului din 20 martie 2006 privind protecția indicațiilor geografice și a denumirilor de origine ale produselor agricole și alimentare (1), în special articolul 7 alineatul (5) al treilea paragraf,

întrucât:

Germania, Franța, Italia, Austria, Regatul Unit și un cetățean indian au formulat obiecții cu privire la respectiva înregistrare în temeiul articolului 7 alineatul (1) din Regulamentul (CE) nr. 510/2006. Aceste declarații de opoziție au fost considerate admisibile în temeiul articolului 7 alineatul (3) primul paragraf literele (a), (c) și (d) din regulamentul menționat. Comisia a cerut părților în cauză, prin scrisoarea din 11 iunie 2010, să ajungă la un acord.

ADOPTĂ PREZENTUL REGULAMENT:

Articolul 1

Se înscrie în registru denumirea din anexa I la prezentul regulament.

Articolul 2

Înregistrarea face obiectul unei perioade de tranziție de cinci ani, timp în care denumirile care conțin „Darjeeling” pot fi folosite pentru produsele care nu au fost obținute în conformitate cu caietul de sarcini, în măsura în care aceste produse au fost comercializate legal pe o perioadă de cel puțin cinci ani înainte de 14 octombrie 2009 și cu condiția să se respecte ordinea juridică a Uniunii, în special în ceea ce privește inducerea în eroare a consumatorilor în conformitate cu articolul 2 din Directiva 2000/13/CE.

Articolul 3

Anexa II la prezentul regulament conține documentul unic actualizat.

Articolul 4

Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

(1) JO L 93, 31.3.2006, p. 12.

(2) JO C 246, 14.10.2009, p. 12.

(3) JO L 109, 6.5.2000, p. 29.

Clasa 1.8: Alte produse din anexa I la tratat (condimente etc.)

ANEXA II

DOCUMENT UNIC

REGULAMENTUL (CE) NR. 510/2006 AL CONSILIULUI

„DARJEELING”

NR. CE: IN-PGI-0005-0659-12.11.2007

IGP ( X ) DOP ( )

1. Denumire

„Darjeeling”

2. Statul membru sau țara terță

India

3. Descrierea produsului agricol sau alimentar

3.1. Tip de produs

Clasa 1.8: Alte produse din anexa I la tratat

3.2. Descrierea produsului căruia i se aplică denumirea de la punctul 1

Denumirea botanică a plantei de ceai Darjeeling este Camellia sinensis L.O. Kuntze. Planta de ceai Darjeeling este un arbust peren robust, cu mai multe tulpini, având creștere lentă, care, dacă este lăsat să se dezvolte, poate ajunge până la 2,5 metri înălțime. Planta de ceai Darjeeling ajunge la maturitate și poate fi exploatată în mod rentabil în 6-8 ani, având o durată de exploatare de peste 100 de ani dacă se aplică practici agricole adecvate. Aceasta rezistă la iernile grele, la secetele prelungite și la altitudinile mari din regiunea Darjeeling. Frunzele sale verzi sunt mici, lucioase, de culoare verde strălucitor, fiind adesea acoperite cu un puf argintiu și având muguri lungi. Productivitatea plantei de ceai Darjeeling este mai mică decât în toate celelalte regiuni în care se cultivă ceai, de aceea producerea și recoltarea sunt costisitoare. Productivitatea scăzută este determinată de altitudinile mari din aria geografică respectivă și de condițiile climatice deosebite. Planta de ceai Darjeeling a fost cultivată pentru prima dată la începutul anilor 1800. Cu timpul, aceasta s-a adaptat la mediul natural și a căpătat caracteristicile proprii, mai precis caracterul unic al ceaiului Darjeeling menționat de degustători de ceai renumiți și de consumatori.

Culoarea infuziei de frunze de ceai Darjeeling variază de la galben deschis până la culoarea intensă a chihlimbarului. Se spune că infuzia prezintă grade extrem de variate de strălucire, intensitate și consistență. Aroma emanată de infuzie are o savoare și un gust rezidual complexe și plăcute, prezentând caracteristici deosebite de parfum, buchet și miros. Proprietățile organoleptice ale infuziei de frunze de ceai Darjeeling sunt caracterizate de obicei prin atributele suav, fin, complet, delicat, matur, dulce, intens, sec și proaspăt.

Substanțele chimice prezente în ceaiul Darjeeling în concentrații foarte mari sunt oxidul de linalool I, II, III și IV, linaloolul, geraniolul, salicilatul de metil, alcoolul benzilic, 2-feniletanolul, dihidroactinidiolidul, acidul hexanoic, acidul cis-3-hexanoic, acidul trans-2-hexanoic, acidul trans-geranic, 3,7-dimetil-1,5,7-octatrienă-3-ol (cuantificabil procentual ca 0,36 % până la 1,24 %) și 2,6-dimetil-3,7-octadienă-2, 6-diol (cuantificat procentual ca 3,36 % până la 9,99 %). Ultimele două componente sunt prezente în concentrații foarte mari (până la 1,24 % și, respectiv, 9,99 %).

Gustul deosebit al ceaiului Darjeeling este rezultatul direct al combinației dintre genele plantei, originare din regiunea Darjeeling, compoziția chimică a solului bogat în minerale, cantitățile abundente de ploi înregistrate pe dealurile Darjeeling (până la 4 000 mm pe an), altitudine (altitudinea cea mai mare este de 2 250 m, iar cea mai scăzută, de 600 m) și variația unică a temperaturii (între 5 și 30 °C). Efectele condițiilor agroclimatice, inclusiv lumina, temperatura, umiditatea, precipitațiile sub formă de ploi etc. joacă un rol important în producerea metaboliților secundari care sporesc calitatea ceaiului Darjeeling. S-a observat că unele soiuri de ceai din alte regiuni ale țării, cu condiții agroclimatice diferite, nu produc aroma/gustul unic al ceaiului Darjeeling.

Industria de fabricare a ceaiului Darjeeling aplică o serie de practici agricole bine stabilite, care au fost dezvoltate și folosite timp de mai bine de 150 de ani pentru a stimula creșterea mugurilor, menținând în același timp arbuștii la o înălțime mică, astfel încât recoltarea să se poată face manual. Pentru un kilogram de ceai preparat sunt necesari aproximativ 20 000 de muguri culeși individual cu mâna. Acest fapt sugerează intensitatea efortului uman implicat în fabricarea acestui ceai.

Ceaiul Darjeeling este prelucrat exclusiv după metoda tradițională consacrată, în cadrul căreia efortul uman și priceperea/cunoștințele tradiționale sunt prezente în fiecare etapă și care este cunoscută drept stilul de fabricare Darjeeling.

Există trei categorii diferite (în funcție de dimensiuni) de ceai Darjeeling, denumite în mod tradițional „frunze întregi”, „bucăți de frunze” și „frunze mărunțite”.

3.3. Materii prime

Nu se aplică.

3.4. Hrană pentru animale (numai pentru produsele de origine animală)

Nu se aplică.

3.5. Etape specifice ale producției care trebuie să se desfășoare în aria geografică delimitată

Recoltarea frunzelor de ceai Darjeeling începe la sfârșitul lunii februarie-începutul lunii martie și se încheie la mijlocul lunii noiembrie, în funcție de condițiile meteorologice și de temperatura aerului; lunile reci de iarnă din decembrie până în februarie reprezintă o perioadă de inactivitate. Un arbust de ceai Darjeeling produce numai 50-100 g de ceai pe an. Recoltarea frunzelor de ceai Darjeeling necesită o pricepere/tehnică specială, care constituie cunoștințe tradiționale, transmise din generație în generație. Recoltarea este realizată în principal de către femei foarte calificate, întrucât frunzele verzi trebuie mânuite cu grijă pentru a le păstra calitățile.

După recoltare, frunzele de ceai Darjeeling sunt prelucrate după metoda tradițională consacrată, numai în stilul specific de fabricare Darjeeling și exclusiv în fabricile situate în cadrul plantațiilor specificate din aria delimitată de cultivare a arbustului de ceai Darjeeling. Priceperea/cunoștințele tradiționale sunt transmise din generație în generație și sunt utilizate în fiecare etapă de prelucrare. Sensibilitatea inerentă a frunzelor verzi culese cu grijă necesită o manevrare atentă. Deși diferitele categorii de frunze implică variații complexe ale procesului de prelucrare, etapele parcurse sunt aceleași.

Prelucrarea frunzelor de ceai Darjeeling este realizată numai în fabricile situate în cadrul plantațiilor de arbuști de ceai notificate. Uscarea, sortarea, clasarea și ambalarea în vrac a ceaiului Darjeeling se desfășoară exclusiv în fabricile din cadrul plantațiilor de ceai notificate. Este important de precizat că întregul proces de prelucrare are loc în cadrul plantațiilor de ceai.

Prin urmare, toate etapele fabricării ceaiului (recoltarea, uscarea și prelucrarea) se desfășoară în ariile delimitate.

După ce frunzele ajung în fabrică, acestea sunt „lăsate la ofilit”. Obiectivul procesului de „ofilire” constă în eliminarea lentă a umidității din frunzele verzi, într-un interval de 14-16 ore. Frunza se micșorează și devine moale, astfel încât poate fi răsucită și rulată mecanic. De asemenea, caracteristicile infuziei încep să se dezvolte în urma modificărilor fizice și chimice ale structurii frunzei.

Frunzele verzi sunt separate și repartizate uniform pe grilaje din plasă de sârmă, așezate peste „cuve” special fabricate care seamănă cu niște cutii din lemn foarte lungi. Fiecare cuvă constituie o cameră de aerare care permite aerului uscat proaspăt să pătrundă în mod regulat printre frunzele verzi până se ajunge la gradul de „ofilire” dorit. În cadrul acestui proces, se evaporă aproximativ 75 % din conținutul de apă al frunzei verzi proaspete.

Frunzele ofilite sunt apoi scoase din cuve și introduse în mașinile de rulat care, supunând frunza ofilită la o mișcare de rulare sub presiune, răsucesc frunza, rup celulele și eliberează sucurile naturale, favorizând oxidarea și accelerând pigmentarea. Presiunile aplicate și etapele de rulare sunt supravegheate cu atenție pentru a asigura aplicarea metodei optime, fără efectul dăunător al supraîncălzirii.

Ulterior, frunzele sunt întinse în straturi subțiri într-o cameră răcoroasă, bine ventilată pentru a oxida (fermenta) ușor. Această etapă, în care flavanolii se combină cu oxigenul din aer, durează două până la patru ore, depinzând, în principal, de temperatura ambiantă și de umiditatea relativă. Un producător de ceai cu experiență analizează la intervale de timp regulate dezvoltarea calităților produsului în funcție de mirosul emanat treptat de frunză. Această analiză senzorială este critică pentru calitatea infuziei. Pentru vizitatori, parfumul floral bogat degajat dintr-o cameră de rulare și fermentare (oxidare) a ceaiului Darjeeling este amețitor și cu siguranță de neuitat.

După ce s-a atins fermentarea (oxidarea) optimă, frunza oxidată este supusă uscării prin aer fierbinte pentru a opri procesul de fermentare (oxidare) prin dezactivarea enzimelor și pentru a elimina aproape toată umezeala rămasă în frunză. Uscătorul de ceai este o cameră în care frunzele fermentate (oxidate) sunt expuse la aer fierbinte uscat la temperaturi controlate, care variază în diferitele părți ale sălii, timp de 20-30 de minute. O bună uscare reduce conținutul de umiditate din produsul final la mai puțin de 2 %, producând frunze de ceai uscate și fragile, care sunt apoi clasate în funcție de mărime cu ajutorul unor site vibratoare. În final, categoriile rezultate sunt ambalate în loturi/pachete căptușite cu folie metalică, menite să păstreze prospețimea și calitatea ceaiului pentru mult timp.

După clasarea finală, se atribuie denumiri în funcție de dimensiunile clasei. Există, astfel, trei categorii:

(a) frunze întregi – FTGOP – Fine Tippy Golden Flowery Orange Pekoe;

(b) bucăți de frunze – TGBOP – Tippy Golden Broken Orange Pekoe;

(c) frunze mărunțite – GOF – Golden Orange Fannings.

Principala diferență dintre cele trei categorii o reprezintă dimensiunea.

„Orange Pekoe” este un termen folosit îndeosebi pentru a descrie o categorie din sistemul de clasificare a aceluiași nume utilizat pentru clasificarea ceaiurilor negre. Sistemul se bazează exclusiv pe dimensiunea frunzelor de ceai negru prelucrate și uscate.

Categoriile de mai sus se referă numai la dimensiunea frunzei întregi după prelucrare și nu la diferențe de calitate. Toate categoriile au la origine același tip de frunze verzi. Denumirile sunt folosite pentru a distinge categoriile de ceai produs în funcție de dimensiunea frunzelor de ceai după prelucrare.

3.6. Norme specifice privind felierea, răzuirea, ambalarea etc.

Nu există norme specifice privind ambalarea ceaiului Darjeeling. Ceaiul Darjeeling ajunge la consumatorul final din UE în vrac sau în pachete pentru larg consum. 95 % din procesul de ambalare până la introducerea în cutii pentru larg consum se desfășoară în UE (restul se ambalează în India).

3.7. Norme specifice privind etichetarea:

Pe fiecare pachet trebuie menționat numărul licenței producătorului/ambalatorului conform Programului de protejare a mărcii certificate Darjeeling din 1999, inițiat de Consiliul Ceaiului din India (un organism statutar constituit în temeiul Legii privind ceaiul din 1953 din India, care îi conferă dreptul de a administra producția de ceai), precum și sigla înregistrată Darjeeling (o imagine stilizată a unei femei indiene care ține în mână câteva frunze de ceai, încadrată într-un cerc). Femeia reprezentată în siglă poartă un cercel rotund stilizat în ureche și o bijuterie pentru nas. Cuvântul „Darjeeling” conturează partea stângă a cercului. Toate aceste elemente combinate constituie sigla Darjeeling.

Sigla specială Darjeeling, creată în 1983 și înregistrată ca marcă colectivă în India, reprezintă o normă de etichetare pentru ceaiul care a fost aprobat de către consiliu ca îndeplinind standardele și caracteristicile ceaiului Darjeeling. De la introducerea acesteia, sigla Darjeeling a fost mereu prezentă pe ambalajele din carton/cutii sub controlul consiliului.

Consiliul Ceaiului a obținut înregistrarea siglei Darjeeling ca marcă de certificare în temeiul Legii mărcilor comerciale din India din 1958.

De asemenea, Consiliul Ceaiului a înregistrat sigla Darjeeling în temeiul noii Legi privind indicația geografică a bunurilor (Înregistrare și Protecție) din 1999.

Nu este obligatoriu ca denumirea categoriei să apară pe etichetă.

4. Delimitarea concisă a ariei geografice

Ceaiul Darjeeling este cultivat în districtul Darjeeling, situat în statul Bengalul de Vest, India. Următoarele subdiviziuni ale districtului Darjeeling din statul Bengalul de Vest (India) au pe teritoriul lor plantații de ceai: subdiviziunea Sadar, numai regiunile deluroase din Kalimpong, inclusiv plantațiile de ceai Samabeong, Ambiok, Mission Hill, Upper Fagu și Kumai, și subdiviziunea Kurseong fără zonele din lista de jurisdicții 20, 21, 23, 24, 29, 31 și 33, inclusiv subdiviziunea Subtiguri cu plantația de ceai New Chumta, plantația de ceai Simulbari și Marionbari a Poliției din Kurseong din subdiviziunea Kurseong. Plantațiile de ceai sunt situate la altitudini între 600 și 2 250 m pe pante abrupte, care oferă o scurgere naturală ideală pentru cantitatea abundentă de precipitații sub formă de ploaie care se înregistrează în district.

5. Legătura cu aria geografică

5.1. Specificitatea ariei geografice

Plantațiile de ceai sunt situate la altitudini între 600 și 2 250 m, pe pante abrupte, care oferă o scurgere naturală ideală pentru cantitatea abundentă de precipitații sub formă de ploaie care se înregistrează în district. Este important de remarcat semnificația altitudinii, deoarece aceasta este importantă pentru calitatea ceaiului Darjeeling. Altitudinea, alături de alternanța dintre soare și nori, conferă caracterul unic al ceaiului Darjeeling.

Solul este bogat, iar terenul deluros oferă o scurgere naturală pentru ploile abundente înregistrate în acest district.

Datorită temperaturilor scăzute constante, planta de ceai Darjeeling are o fotosinteză mult mai lentă decât alte plante de ceai, ceea ce împiedică creșterea frunzei verzi și crește concentrația proprietăților chimice naturale.

Aria de cultivare a plantei de ceai Darjeeling este reprezentată de cele șapte văi ale dealurilor Darjeeling, aflate exact în fața munților Himalaya și a vârfului Kanchenjunga, al treilea vârf ca înălțime din lume. Vântul rece care suflă dinspre munții Himalaya prin cele șapte văi la temperaturi variate de-a lungul anului este unul dintre factorii care conferă savoarea unică a ceaiului Darjeeling. În plus, dealurile Darjeeling sunt acoperite de ceață noaptea, ceea ce condensează moleculele de apă din aer, care se depun pe frunzele de ceai Darjeeling, umezindu-le în timpul nopții. Dealurile Darjeeling înregistrează cantități anuale de precipitații foarte mari (până la 4 000 mm, dar nu mai puțin de 2 000 mm) și doar 4 sau 5 ore de soare timp de aproximativ 180 de zile pe an. Aceste fenomene naturale contribuie în mod semnificativ la savoarea și proprietățile remarcabile ale ceaiului Darjeeling.

5.2. Specificitatea produsului

Ceaiul Darjeeling se bucură de un renume considerabil, savoarea sa unică neputând fi obținută nicăieri altundeva în lume. Cultivați în regiunea muntoasă Darjeeling de peste 150 de ani, arbuștii se hrănesc din alternanța dintre ploaie, soare și ceață fină, încărcată de umezeală. Lucrătorii care recoltează frunzele de ceai culeg doar cele mai fine două frunze și mugurele, pentru a păstra savoarea specifică. Înzestrat cu aceste calități naturale, simplul fapt că numai 9-10 milioane de kilograme de ceai Darjeeling sunt produse anual de districtul Darjeeling l-a transformat într-un produs exclusiv și căutat. Este un produs de lux de nișă. Respectarea standardelor de calitate ridicate determină o productivitate extrem de scăzută. Producătorii de ceai Darjeeling fac toate eforturile pentru a asigura cele mai înalte standarde de calitate, în ciuda costurilor mari implicate. Știința recoltării frunzelor de ceai stăpânită de generații succesive din nord are o valoare artistică. Elementul uman este prezent în mai multe etape din procesul de producere a ceaiului (astfel cum s-a explicat anterior).

Ceaiul Darjeeling este prelucrat numai după metoda tradițională consacrată, în cadrul căreia efortul uman și priceperea/cunoștințele tradiționale sunt prezente în fiecare etapă.

5.3. Legătura cauzală dintre aria geografică și o calitate anume, reputația sau alte caracteristici ale produsului

Condițiile geografice și agroclimatice: Datorită combinației unice și complexe de condiții agroclimatice prezente în regiunea care cuprinde toate cele 87 de plantații de ceai din districtul Darjeeling, precum și normelor consiliului cu privire la procesul de fabricare, ceaiul produs în această regiune prezintă caracteristici organoleptice distincte și naturale în ceea ce privește gustul, aroma și consistența, care au câștigat aprecierea și recunoașterea consumatorilor experimentați din toată lumea și au transformat ceaiul Darjeeling într-un produs de lux de nișă.

Topografia: Plantațiile de ceai Darjeeling sunt situate la altitudini între 600 și 2 250 de metri, pe pante abrupte care oferă o scurgere naturală ideală pentru cantitatea abundentă de ploi înregistrată în district. Savoarea deosebită a ceaiului Darjeeling este rezultatul unei combinații dintre genele plantei, compoziția chimică a solului, altitudine, temperatură și ploi care este specifică dealurilor Darjeeling. Industria de fabricare a ceaiului Darjeeling aplică o serie de practici agricole bine stabilite, care au fost dezvoltate și folosite timp de mai bine de 150 de ani pentru a stimula creșterea mugurilor, menținând în același timp arbuștii la o înălțime mică, astfel încât recoltarea să se poată face manual.

Recoltarea: Un arbust de ceai Darjeeling produce numai 100 g de ceai pe an (districtul Darjeeling produce anual între 9 și 10 milioane de kilograme de ceai Darjeeling). Fiecare kilogram de ceai fin este produs din peste 20 000 de muguri culeși individual cu mâna. Acest fapt sugerează intensitatea efortului uman implicat în fabricarea acestui ceai.

Alți factori: Factori istorici, tradiționali, culturali și sociali, dar și un caracter unic și o reputație deosebită se leagă de numele „Darjeeling”. Într-adevăr, ceaiul produs în regiunea Darjeeling, având caracteristicile deosebite menționate, este de mult timp cunoscut de către comercianții și consumatorii din India și din străinătate sub denumirea de ceai Darjeeling, dobândind astfel o reputație considerabilă atât pe plan național, cât și pe plan internațional. Orice comerciant sau consumator din India sau din străinătate care comandă ceai Darjeeling, care vede reclama acestui ceai sau îl găsește scos la vânzare sub această denumire se așteaptă ca ceaiul comandat, promovat sau oferit spre vânzare să fie ceaiul cultivat și produs în regiunea menționată anterior din districtul Darjeeling și să aibă caracteristicile deosebite precizate. De aceea, denumirea „Darjeeling” atribuită ceaiului produs în districtul Darjeeling din statul Bengalul de Vest a dobândit unicitate și o reputație deosebită în percepția publică atunci când este utilizată pentru a desemna ceaiul produs în regiunea sus-menționată din acest district, astfel încât dreptul de a o atribui ceaiului în cauză face parte din reputația specifică a tuturor celor care sunt asociați în mod justificat cu regiunea respectivă. Prețul ceaiului Darjeeling este, de asemenea, mai mare decât al altor ceaiuri din India sau de pe piața mondială. Cu alte cuvinte, atunci când se referă la ceai, denumirea „Darjeeling” se califică drept indicație geografică în India.

Trimitere la publicarea caietului de sarcini

http://ec.europa.eu/agriculture/quality/door/publishedName.html?denominationId=1900